RAPORT AL COMISIEI CĂTRE PARLAMENTUL EUROPEAN ŞI CĂTRE CONSILIU

Raport anual privind progresele înregistrate în 2009 de întreprinderile comune ale inițiativelor tehnologice comune

1. INTRODUCERE

Raportul anual privind progresele înregistrate de întreprinderile comune ale inițiativelor tehnologice comune (denumite în continuare „IC ITC”) este redactat în temeiul articolului 11 alineatul (1) din regulamentele Consiliului prin care se înființează fiecare IC ITC[1], unde se prevede:

„Comisia prezintă Parlamentului European și Consiliului un raport anual cu privire la progresele înregistrate de întreprinderea comună [numele]. Raportul cuprinde detalii privind punerea în aplicare, inclusiv numărul de propuneri prezentate, numărul de propuneri selectate pentru finanțare, tipul de participanți, inclusiv IMM-uri, precum și [statistici naționale].”

În cazul Clean Sky, articolul 11 alineatul (1) din Regulamentul 2008/71/CE al Consiliului[2] prevede, de asemenea:

„Acest raport anual va include, în special, evaluarea rezultatelor evaluatorului de tehnologii menționată la articolul 8 alineatul (1) din statut, după caz”.

Prezentul document constituie al doilea raport privind progresele înregistrate de aceste întreprinderi comune ITC. Acesta este însoțit de un document de lucru al serviciilor Comisiei care cuprinde în principal informații statistice despre activitățile de cercetare desfășurate de întreprinderile comune ITC în 2009.

2. PROGRESELE ÎNREGISTRATE ÎN 2009

2.1. ACȚIUNI PREGĂTITOARE

În 2009, s-au desfășurat mai multe acțiuni de pregătire a înființării întreprinderilor comune ITC, în special în ceea ce privește normele financiare pentru acestea, cerințele referitoare la un sistem contabil, schemele de personal, dispozițiile de aplicare a Statutului funcționarilor, procedurile de selecție a personalului și, în special, de numire a patru directori executivi, modelul acordurilor de granturi ale întreprinderilor comune, modelul acordului general de finanțare dintre Comisie și întreprinderile comune, documentația pentru cereri de propuneri, cadrul de control intern al întreprinderilor comune și acordul de găzduire cu autoritățile belgiene. IC ITC au primit sediu în clădirea COVE din Bruxelles.

În toamna anului 2009, IMI, Clean Sky și ARTEMIS au dobândit capacitatea operațională necesară pentru a-și implementa bugetul (denumită și „autonomie”). Aceste IC ITC își desfășoară activitatea în prezent fără implicarea directă a Comisiei în activitatea lor zilnică.

2.2. FINANȚAREA CERCETĂRII

Toate întreprinderile comune au lansat cereri de propuneri în 2009. ARTEMIS a publicat o a doua cerere de propuneri la 5.3.2009, iar ENIAC la 19.3.2009. Clean Sky a publicat cereri de parteneri la 15.6.2009 și la 25.11.2009. FCH a publicat a doua cerere de propuneri la 2.7.2009. În fine, IMI a publicat o a doua cerere de propuneri la 27.11.2009. Informații detaliate despre aceste cereri se găsesc în documentul de lucru al serviciilor Comisiei care însoțește prezentul raport anual.

2.3. REZULTATELE EVALUĂRII EFECTUATE DE EVALUATORUL DE TEHNOLOGII MENȚIONAT LA ARTICOLUL 8 ALINEATUL (1) DIN STATUTELE CLEAN SKY

În 2009, nu s-au furnizat rezultate ale evaluării efectuate de evaluatorul de tehnologii, deoarece diversele componente ale instrumentului erau încă în curs de integrare. În 2010, este programată o perioadă de funcționare în vederea calibrării, care vizează impactul asupra mediului al generației actuale de aeronave și care va oferi un cadru de referință ce va servi ca termen de comparație, în scopul de a defini mai precis obiectivele de mediu ale Clean Sky.

3. ACTIVITĂȚILE DIN 2010 ȘI PERSPECTIVE

În 2010, IC ITC au continuat să contribuie la configurarea peisajului european în materie de cercetare și să integreze cercetarea industrială în domeniile lor.

În 2010, Comisia a acordat autonomie ultimelor două întreprinderi comune ITC, și anume ENIAC și FCH. Acest lucru a însemnat sfârșitul implicării Comisiei în perioadele de pregătire pentru IC ITC lansate în cadrul celui de-al șaptelea program-cadru pentru activități de cercetare, de dezvoltare tehnologică și demonstrative.

Tot în 2010, Comisia a lansat exercițiul referitor la primele evaluări intermediare ale IC ITC, în conformitate cu articolul 11 alineatul (2) din regulamentul Consiliului de înființare a fiecărei IC ITC. Aceste evaluări intermediare au fost realizate de Comisie cu ajutorul experților independenți și au abordat aspecte legate de calitate și de eficiență, precum și progresele înregistrate în ceea ce privește atingerea obiectivelor stabilite. Concluziile acestor evaluări intermediare vor fi transmise ulterior Parlamentului și Consiliului, împreună cu observațiile Comisiei și, dacă este cazul, cu măsurile de modificare a cadrului de reglementare pentru IC ITC.

4. INFORMAȚII SUPLIMENTARE

Pentru mai multe informații vă rugăm să consultați site-ul http://cordis.europa.eu/fp7/ict/home_en.html, care oferă acces centralizat la site-urile fiecărei IC ITC.

[1] Cele cinci inițiative tehnologice comune sunt: Inițiativa privind medicamentele inovatoare (sprijinirea dezvoltării de noi cunoștințe, instrumente și metode vizând realizarea de noi medicamente, Regulamentul 2008/73/CE al Consiliului, http://imi.europa.eu), inițiativa Clean Sky (care urmărește sporirea competitivității industriei aeronautice europene, reducând, în același timp, emisiile și poluarea fonică, Regulamentul 2008/71/CE al Consiliului, http://www.cleansky.eu), Pile de combustie și hidrogen (accelerarea dezvoltării și implementării alimentării cu hidrogen și a tehnologiilor pilelor de combustie, Regulamentul 2008/521/CE al Consiliului, http://www.fch-ju.eu), ARTEMIS (sisteme informatice integrate, care să abordeze Regulamentul 2008/74/CE al Consiliului, http://www.artemis-ju.eu), ENIAC (vizând nivelul foarte ridicat de miniaturizare necesar pentru următoarea generație de componente nanoelectronice, Regulamentul 2008/72/CE al Consiliului, www.eniac.eu).

[2] JO L 30, 4.2.2008, p. 1-20 și rectificarea sa JO L 220 15.8.2008, p. 35.